बारिश ने सरकार के दावों की पोल भी खोली है। यहाँ तक की ड्रीम प्रोजेक्ट कहे जाने वाले उत्तर प्रदेश का आगरा-लखनऊ एक्सप्रेस वे भी बारिश के कहर से बच नहीं पाया। पूर्व मुख्यमंत्री अखिलेश यादव के इस ड्रीम प्रोजेक्ट में जब फाइटर प्लेन उतारे गए थे तब देश भर में खूब वाह-वाह हुई थी। लेकिन पहली ही बरसात में एक्सप्रेस-वे की सर्विस लेन 50 फीट धंस गई। ज़मीन धंसने से इसकी चपेट में एक कार आ गई। हादसा आगरा के डौकी क्षेत्र में वाजिदपुर पुलिया पर हुआ। इस हाइवे को 22 महीने के रेकार्ड समय में तैयार गया था और इस पर करीब 13,200 करोड़ रुपए की लागत आई है। हाइवे पर कई जगह दरारें भी आ गई हैं। कई जगह पर सड़क के नीचे की मिट्‌टी धंस रही है। पिछले दिनों जब इसमें कार धंसी तो मौके पर पहुंची क्रेन से गाड़ी में फंसे लोगों को तो बाहर निकाल लिया गया लेकिन जब कार को निकालने का प्रयास किया गया तो क्रेन का पटा ही टूट गया। हादसे ने निर्माण कार्य की गुणवत्ता पर सवालिया निशान खड़े कर दिए हैं।